GĨCUNJĨ KĨA 127
Jesu Gũcirithio nĩ Sanhedrini, na Gũtwarũo Kũrĩ Pilato
MATHAYO 27:1-11 MARIKO 15:1 LUKA 22:66–23:3 JOHANA 18:28-35
GŨCIRITHIO RŨCINĨ NĨ SANHEDRINI
JUDASI MŨISIKARIOTA KŨGERIA KWĨITA
JESU GŨTWARŨO KŨRĨ PILATO NĨGUO ATUĨRŨO KŨŨRAGWO
Petero akaana Jesu riita rĩa gatatũ kũrorete gũkĩa. Arĩa makoragwo igooti-inĩ rĩa Sanhedrini nĩ marĩkĩtie gũcirithia Jesu na njĩra ĩtarĩ ya kĩhooto na magathiĩ. Gwakinya Njumaa rũcinĩ tene, magacemania rĩngĩ hihi nĩgetha cira ũrĩa megũciraga ũtukũ woneke ta wagĩrĩire kĩĩwatho. Jesu agatwarũo kũrĩ o.
O rĩngĩ makamwĩra: “Akorũo wee nĩwe Kristo, twĩre.” Jesu akameera: “O na ingĩmwĩra, gũtirĩ hĩndĩ mũngĩnjĩtĩkia. Ningĩ-rĩ, o na ingĩmũũria kĩũria, mũtingĩnjokeria.” No Jesu akaaga gwĩtigĩra kũmonia atĩ we nĩwe weranĩirũo thĩinĩ wa Danieli 7:13. Akoiga: “Kuuma rĩu, Mũrũ wa mũndũ arĩikaraga guoko-inĩ kwa ũrĩo kwa Ngai ũrĩa ũrĩ hinya.”—Luka 22:67-69; Mathayo 26:63.
Magathiĩ na mbere kũmũũria: “Kwoguo-rĩ, wee nĩwe Mũrũ wa Ngai?” Jesu akameera: “Inyuĩ ene nĩ mwoiga atĩ nĩ niĩ we.” Ũndũ ũcio ũkoneka ta wamahe gĩtũmi gĩa gũtuĩra Jesu oragwo nĩ ũndũ wa kũruma Ngai. Makoria atĩrĩ: “Tũrakĩbatara ũira ũngĩ wa kĩ? (Luka 22:70, 71; Mariko 14:64) Nĩ ũndũ ũcio makoha Jesu na makamũtwara kũrĩ Ngavana Mũroma Pontio Pilato.
No kũhoteke Judasi Mũisikariota nĩ ona Jesu agĩtwarũo kũrĩ Pilato. Amenya atĩ Jesu nĩ atuĩrũo kũũragwo, agatangĩka mũno ngoro. Ĩndĩ handũ ha kwĩrira kuuma ngoro na acokerere Ngai, agathiĩ gũcokia icunjĩ iria 30 cia betha. Akeera athĩnjĩri-Ngai arĩa anene atĩrĩ: “Nĩ ndĩrehirie rĩrĩa ndĩrakunyanĩire thakame ya mũndũ ũtarĩ na mehia.” No makaga kũmũiguĩra tha makamwĩra: “Ũcio nĩ thĩna waku, ti witũ!”—Mathayo 27:4.
Judasi agaikia icunjĩ icio 30 cia betha thĩinĩ wa hekarũ na gũthũkia mũno akageria kwĩyũraga. O akĩgeria kwĩita, kwahoteka rũhonge rũrĩa ohereire mũkwa rũkoinĩka. Akagwĩra mahiga marĩa marĩ thĩ, na agatathũka.—Atũmwo 1:17, 18.
Jesu agatwarũo kũrĩ Pontio Pilato o hĩndĩ ĩyo rũcinĩ tene. No Ayahudi mamũkinyia kuo makarega kũingĩra. Mareciria atĩ manyitanĩra na andũ a Ndũrĩrĩ na njĩra ta ĩyo nĩ mekũgĩa na thahu. Na ũndũ ũcio nĩ ũkũgiria marĩe irio mũthenya wa Nisani 15, mũthenya wa mbere wa Gĩathĩ kĩa Mĩgate Ĩtarĩ Mĩimbie, kĩrĩa kĩonagwo kĩnyitaine na Pasaka.
Pilato akoima akamoria: “Nĩ ũndũ ũrĩkũ mũrathitangĩra mũndũ ũyũ?” Makamwĩra atĩrĩ: “Korũo mũndũ ũyũ ti mwĩhia-rĩ, tũtingĩamũrehe kũrĩ wee.” Pilato hihi akona ta marageria kũmũtindĩkĩrĩria, kwoguo akameera: “Thiĩi nake mũkamũtuĩre kũringana na watho wanyu.” Ayahudi makonania atĩ muoroto wao nĩ kũũraga Jesu makoiga: “Watho witũ ndũtwĩtĩkĩrĩtie kũũraga mũndũ o na ũrĩkũ.”—Johana 18:29-31.
Mangĩũraga Jesu hĩndĩ ya Pasaka, hihi mahota gũũkĩrĩrũo nĩ andũ. Ĩndĩ mangĩthitangĩra Jesu mahĩtia ma kũregana na thirikari ya Roma, ũndũ ũcio no ũtũme oragwo nĩ Aroma tondũ watho wao nĩ wĩtĩkĩrĩtie ũguo, na njĩra ĩyo Ayahudi acio moneke atĩ matirĩ na mahĩtia.
Atongoria a ndini makaaga kwĩra Pilato atĩ nĩ megũtuĩrĩire Jesu ihĩtia rĩa kũruma Ngai. Magatunga thitango ingĩ cia maheeni makoiga: “Mũndũ ũyũ nĩ [1] arahĩtithia andũ a bũrũri witũ, [2] akĩmagiragia kũrĩha Kaisari igooti, na [3] akiugaga atĩ we mwene nĩ Kristo mũthamaki.”—Luka 23:2.
Tondũ Pilato arũgamĩrĩire thirikari ya Roma, akenda kũmenya makĩria igũrũ rĩgiĩ thitango ya atĩ Jesu aroiga we nĩ mũthamaki. Kwoguo Pilato akaingĩra nyũmba yake o rĩngĩ na ageta Jesu akamũũria: “Wee nĩwe Mũthamaki wa Ayahudi?” Na njĩra ĩngĩ nĩ ta aramũũria, ‘Nĩ uunĩte watho wa Roma na njĩra ya kuuga atĩ we nĩwe mũthamaki handũ ha Kaisari?’ Hihi nĩgetha Jesu amenye ũhoro ũrĩa Pilato oĩ ũmwĩgiĩ, akamũũria atĩrĩ: “Maũndũ macio ũranjũria moimanĩte nawe mwene, kana nĩ andũ angĩ makũheete ũhoro wakwa?”—Johana 18:33, 34.
Pilato akageria kuonania atĩ ndoĩ ũhoro mũingĩ wĩgiĩ Jesu ĩndĩ no ende kũmenya akoiga: “Kaĩ niĩ ndĩ Mũyahudi?” Agacoka akamwĩra: “Rũrĩrĩ rwanyu na athĩnjĩri-Ngai arĩa anene nĩo makũrehire kũrĩ niĩ. Kaĩ wĩkĩte atĩa?”—Johana 18:35.
Jesu akaaga gwĩthema kwarĩrĩria ũndũ ũcio wa bata wĩgiĩ gũkorũo arĩ mũthamaki. Agacokia na njĩra ĩratũma Pilato agege mũno.
kik_Latn kik_Latn luo_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn